Spájkovanie je špecifická pracovná činnosť a vyžaduje si cvik. Rozhodne nečakajte, že svoj prvý spájkovaný spoj spravíte bez zaváhania a minimálne nejakých drobných komplikácií. Hovoriť teraz budeme o klasickom procese spájkovania a hoci je podstata práce so spájkovačkou viac či menej vždy rovnaká, pri profesionálnom spájkovaní sú precíznosť a cit pre detail násobne podstatnejšie ako pri spájkovaní domáceho majstra. Prvé, čo musíte pred spájkovaním urobiť, je poriadne očistiť samotný spoj a odstrániť zoxidovanú vrstvu. Prvý krok sa môže prelínať aj s tým, že zapnete spájkovačku, aby sa vám za ten čas nahriala. Následne musíte zahriať spoj, ktorý chcete spájkovať, potom je potrebné hrot spájkovačky dostať do kontaktu s tavidlom, napríklad kolofóniou alebo iným tekutým či tuhým tavidlom. Potom priložíte k miestu spoja spájku – cín. Tavidlo nesmie chýbať, inak sa vám na hrot cín či iný kov jednoducho nemusí chytiť. Celý tento proces je potrebné realizovať dostatočne rýchlo, pretože spoj musí byť zahriaty. Inak sa spoj neuchytí alebo bude otázna jeho kvalita. Bežná doba vytvárania spoja, u amatérov, je zhruba 5 až 10 sekúnd. A ak by sa vám to zdal ako krátky čas, vedzte, že spoj, ktorý vy bežne robíte za 5 sekúnd, má skutočný profesionál hotový pod jednu sekundu.\r